Vyf in hof vir Parys-pypmoord | Maroela Media
Vyf mense wat in hegtenis geneem is in verband met die moord op 'n sakeman van Parys in die Vrystaat, het in die dorp se landdroshof verskyn, het Beeld Donderdag berig. Die sakeman, Craig Marx (47), is glo in Desember lewend in 'n stormwaterpyp begrawe.
'n Man (51) en sy seun (21) het aangedui dat hulle private regsverteenwoordiging soek, terwyl 'n 18-jarige man 'n regshulpprokureur aanvaar het.
Landdros Charlene Neyt het gesê die beskuldigdes se borgtogaansoek sal op 14 Januarie begin ongeag of die pa en sy een seun dan regsverteenwoordiging het.
Sy het gesê twee 17-jarige seuns, wat in die sorg van hul voogde vrygelaat is, moet ook tydens die hofverrigtinge teenwoordig wees.
Marx is op 4 Desember glo in 'n lokval gelei deur die vyf mans, wat glo vantevore opknappingswerk by sy huis gedoen het.
Die pa, wat Marx glo R10 000 geskuld het, het glo saam met sy medepligtiges 'n skoktoestel gebruik om hom te verlam. Hulle het hom glo hierna met 'n staalpyp aangerand voor hulle hom met plastiek en toue toegedraai het. Hy is toe daarna lewend in 'n stormwaterpyp sowat 15 km buite Parys gegooi. Volgens die lykskouing het Marx waarskynlik versmoor.